מאמר הכנה לפורים

"אם תעירו ואם תעוררו את האהבה עד שתחפץ" (שיר השירים ב, ז)

בדורנו, המושג "אהבה" עבר עיוות מסוים – בעיני הרבים הוא מזוהה עם נחמדות. אולם ההגדרה התורנית של אהבה שונה בתכלית: אהבה אמיתית היא שורש מידת החסד, היא הסיבה, בעוד שהנתינה והנחמדות הן תולדותיה. אם נשאל מהי סיבת האהבה – התשובה היא: האהבה עצמה. אין היא תוצאה של דבר מה, אלא מהות בפני עצמה. או שהיא קיימת – או שאיננה.

חז"ל (שבת קה.) דורשים את המילה "אנכי" שבפתיחת עשרת הדברות בנוטריקון: *"****א****נא* ***נ****פשי* ***כ****תבית* ***י****הבית"* – אני את נפשי כתבתי ונתתי. בדבריהם מתגלה שהמילה "אנכי" מבטאת את שורש הנתינה. ומאחר והאדם נברא האדם בצלם אלוקים, א"כ גם בו טמון שורש ה"אנכי" שהוא השורש של נתינה.

על הפסוק *"קיימו וקיבלו היהודים"* (אסתר ט, כז) דרשו חז"ל (שבת פח.) – "הדר קיבלוה בימי אחשורוש", כלומר: בימי הפורים קיבלו היהודים את התורה מחדש, קבלה שלמה – *"מאהבת הנס שנעשה להם"* (רש"י שם). דווקא מתוך נס פורים – ולא במעמד הר סיני – זכו ישראל להגיע לדרגה של אהבת ה'. במעמד הר סיני נחשפה האמת בבירור לפניהם, אך לא זכו להגיע לידי אהבה רק בנס פורים.

נמשיל זאת לגחלים: אם רק מדליקים אש סביב הגחלים – האש דועכת במהרה, והגחלים נותרים כבויות. אך אם מצליחים להבעיר את הגחלים עצמן – הן בוערות זמן רב, גם ללא גורם חיצוני. כך גם באהבה – היא חבויה באדם כמו גחלת, וצריך *להעיר ולעורר* אותה – עד שתבער מעצמה, *"עד שתחפץ"*.

נס פורים לא החל כתגובה לצורך בהצלה. כבר לפני שהתעוררה הסכנה, החלה השתלשלות האירועים. וכאשר ראו היהודים כיצד הקב"ה עושה להם נס מבלי סיבה קודמת, התעורר אצלם שורש האהבה, ומתוך כך זכו לקבלת התורה מתוך אהבה.

מצוות הפורים סובבות כולם סביב יסוד זה – להעיר ולעורר את אותה האהבה, על ידי קריאת המגילה, משלוח מנות, מתנות לאביונים, וסעודת משתה. יהי רצון שנזכה להעיר את שורש האהבה בתוכנו – אהבה טהורה, פנימית ועמוקה בימי הפורים הבעל"ט.